بوروندي

بوروندي (ب لكيروندية: Republika y'Uburundi، ب لفرانساوية: République du Burundi) هي بلاد ماكاطلش على لبحر جات فلجنوب الشرقي د إفريقيا. تاتحدًها رواندا من الشمال، طنزانيا من لجنوب و الشرق، و جمهورية لكونݣو الديموقراطية من لغرب. بوروندي جات فلمنطقة اللي فيها ضايات بزاف و لحدود ديالها ف لجنوب تاطًل على الضاية ديال طانݣانيكا.

بوروندي كانت مملكة مستقلة تاتعيش فيها الشعوب ديال التوا و لهوتو و التوتسي، حتا للول د لقرن 20 فين حتلاًتها ألمانيا. مورا لحرب لعالمية اللولا اللي خسرات فيها ألمانيا، حتلاًت بلجيكا لبلاد و بقات مستعمرة ديالها تا ستاقلاًت ف 1962. مورا لستيقلال وقعو بزاف د لمشاكل و لينقيلابات تا طاح النظام لملكي و ولاًت لبلاد جمهورية فيها حزب واحد ف 1966. من ديك الساعة و لبلاد باقي ما فيهاش ستيقرار د السياسة ولا لقتيصاد. ف 2016، كانت تكلاسات بوروندي أتعس بلاد فلعالم.

تيسكنو ف بوروندي تقريبا 11 مليون د الناس و لعاصمة ديالها هي ڭيتيڭا. اللغات الرسمية ف لبلاد هي لكيروندية و لفرانساوية و لينݣليزية، و لفلوس اللي كاتخدًم هي لفرانك د لبوروندي. غير 13.7% د السكان د لبلاد اللي تيسكنو ف لمدون، و هي من النسب لقلال ݣاع ف لعالم.

 مصادر 


تصنيف:بلدان د إفريقيا
تصنيف:مقالات فيها مصدر و 3000 بايت

تصنيف:تأسيسات د 1962 ف بوروندي